**Bateriju un akumulatoru ražotāju, kuri nav atbrīvoti no dabas resursu nodokļa samaksas par videi kaitīgām precēm, ievērībai**

Valsts vides dienests (VVD) vērš bateriju un akumulatoru (turpmāk – VKP) ražotāju (dabas resursu nodokļa maksātāju, kuri realizē vai savas saimnieciskās darbības nodrošināšanai izmanto baterijas vai akumulatorus) uzmanību uz pienākumiem, ja netiek saņemts atbrīvojums no dabas resursu nodokļa samaksas par VKP un nav noslēgts līgums par VKP atkritumu apsaimniekošanu ar atkritumu apsaimniekotāju, kuram ir spēkā esošs līgums ar Valsts vides dienestu:

1. Veikt VKP uzskaiti un dabas resursu nodokļa samaksu atbilstoši Ministru kabineta 2007.gada 19.jūnija noteikumiem Nr.404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”;
2. Organizēt realizēto vai savas saimnieciskās darbības nodrošināšanai izmantoto VKP atkritumu pieņemšanu, savākšanu, apstrādi un pārstrādi atbilstoši Atkritumu apsaimniekošana likuma 33.panta pirmajai un Ministru kabineta 21.06.2011. noteikumu Nr.485 “Atsevišķu veidu bīstamo atkritumu apsaimniekošanas kārtība un prasības titāna dioksīda ražošanas iekārtu radīto emisiju ierobežošanai, kontrolei un monitoringam” (turpmāk – MK noteikumi Nr.485) prasībām. VKP atkritumu savākšanu, sagatavošanu atkārtotai izmantošanai, pārstrādei un reģenerācijai jānodrošina atbilstoši termiņiem un apjomiem, kas noteikti normatīvajos aktos par kārtību, kādā atbrīvo no dabas resursu nodokļa samaksas par videi kaitīgām precēm (atbilstoši Ministru kabineta 2009.gada 3.novembra noteikumu Nr.1294 “Kārtība, kādā atbrīvo no dabas resursu nodokļa samaksas par videi kaitīgām precēm” 1.pielikuma 2.punktam).
3. Reģistrēties bateriju un akumulatoru ražotāju reģistrā ([www.elektroregistrs.lv](http://www.elektroregistrs.lv)) atbilstoši Ministru kabineta 2014.gada noteikumiem Nr.331 “Elektrisko un elektronisko iekārtu un bateriju vai akumulatoru ražotāju reģistrācijas kārtība un samaksas kārtība par datu uzturēšanu” un iesniegt ziņojumus EEI ražotāju reģistrā saskaņā ar MK noteikumu Nr.485 31. punktu:
   1. Ziņojumu par Latvijas tirgū laisto bateriju un akumulatoru pārdošanas apjomiem (arī par tieši bateriju lietotājiem pārdoto bateriju un akumulatoru apjomiem un citām personām pārdotajiem bateriju un akumulatoru apjomiem tālākpārdošanai trešajiem bateriju un akumulatoru lietotājiem). Ziņojums ir jāiesniedz 2 reizes gadā - līdz kārtējā gada 30.oktobrim un līdz nākamā gada 30.aprīlim par iepriekšējo pusgadu.
   2. Ziņojumu par Latvijā savākto bateriju un akumulatoru atkritumu apjomiem. Ziņojums ir jāiesniedz 2 reizes gadā - līdz kārtējā gada 30.oktobrim un līdz nākamā gada 30.aprīlim par iepriekšējo pusgadu.

Informācija par apsaimniekotājiem, kuriem ir spēkā esošs līgums ar VVD un kuri ir tiesīgi saviem līgumpartneriem piedāvāt atbrīvojumu no dabas resursu nodokļa samaksas par VKP, pieejama <http://www.vvd.gov.lv/biezak-uzdotie-jautajumi/atbrivojums-no-dabas-resursu-nodoklu-maksas/>.

Izvēloties apsaimniekotāju, VVD aicina ne tikai formāli noslēgt līgumu, bet arī iepazīties ar tā atkritumu apsaimniekošanas plānu. Ar šo izvēli VKP ražotājs uztic apsaimniekotājam vairākus būtiskus pienākumus - ziņojumu un atskaišu sniegšanu VVD un reģistriem, atkritumu savākšanas un reģenerācijas mērķu sasniegšanu, kā arī sabiedrības izglītošanu. Pēc līguma noslēgšanas VKP ražotājiem ir jāpievērš uzmanība tam, kā izvēlētais atkritumu apsaimniekotājs pilda tam uzticētos pienākumus, jo pretējā gadījumā atbildību par neizpildītām saistībām var prasīt arī no VKP ražotāja.